Inkopie-ervaring groter | Netwerk24
Deur Lientjie Mentz 08 Augustus 2019 06:01
By die opening van die nuwe deel van die Fleurdal Mall is van links Mike Ohse (Investec Property Fund), Andrie Els-Goosen (Fleurdal Mall), Darryl Mayers, Andrew Wooler (albei van Investec Property Fund), Wilhelm Kloppers (WGK Konstruksie), Burger Bothma (Investec Property Fund), Willie van Heerden (WGK Konstruksie) en Ruben Smit (Investec Property Fund).Foto’s: Lientjie Mentz
Groot opgewondenheid het geheers toe die nuwe vleuel van die Fleurdal Mall Donderdag (01/08) amptelik geopen is.
Veral inwoners in die suide van Bloemfontein kan uitsien na ’n beter inkopie-ervaring met die toevoeging van 6 000 m² tot die bestaande winkelsentrum.
Andrie Els-Goosen, sentrumbestuurder, sê die nuwe ontwikkeling, wat ’n splinternuwe Woolworths en Dischem insluit, het 12 maande geduur. Die sentrum is nou ongeveer 30 000 m² groot.
Die Fleurdal Mall huisves die ankerhuurders Checkers Hyper, House & Home en die Checkers-drankwinkel.
Die sentrum het ook ’n groot verskeidenheid nasionale huurders en verskeie spesialiteitswinkels.
Burger Bothma, Investec Property Retail se afdelingshoof, sê hulle is opgewonde oor die nuwe toevoegings.
Benewens Woolworths en Dischem, sluit dit ’n nuwe Hi-Fi Corporation, Mr Price Sport Markhams in.
“Ons probeer altyd om aan die verbruiker ’n groter verskeidenheid te bied en dit vir mense gerieflik te maak om hul inkopies by die Fleurdal Mall te doen. Dit is ’n eenstop-winkelsentrum waar jy alles kan kry wat jy nodig het,” sê Els-Goosen.
Sy sê bykomende parkeerplekke is nou ook naby die nuwe gedeelte aan die kerk se kant van die sentrum beskikbaar.